Aardbewing ruk Afghanistan oornagSó lyk dit Woensdag ná die aardbewing in Afghanistan. (Foto: Twitter) Minstens 100 mense is dood en 600 ander beseer toe ’n aardbewing van 5,6 verlede nag die ooste van Afghanistan teen die grens van Pakistan getref het. Daar word verwag dat die dodetal vinnig kan styg, met sommige internasionale media wat reeds berig dat soveel as 280 mense in die skudding omgekom het. “Die aantal mense wat in die aardbewing omgekom het, is meer as 100,” het Bilal Karimi, regeringswoordvoerder, Woensdagoggend aan AFP bevestig. “Baie huise is beskadig en mense is daarbinne vasgekeer.” Karimi het intussen in ’n twiet gesê die aardbewing het vier distrikte van die Paktika-provinsie getref. Yaqub Manzor, ŉ bevolkingsleier in die Paktika-provinsie, sê oorlewendes het sedertdien ingespring om beseerdes te help. “Die plaaslike markte is gesluit en al die mense het hulle na die geraakte gebiede gehaas,” het Manzor vroeër telefonies aan AFP gesê. Só lyk dit Woensdag ná die aardbewing in Afghanistan. (Foto: Twitter) Die aardbewing het sowat 44 km van die suidoostelike stad Khost voorgekom. Die Europese Mediterreense Seismologiese Sentrum sê die aardbewing in die ooste van Afghanistan kon tot in die hoofstad, Kaboel, sowel as Pakistan se hoofstad, Islamabad, gevoel word. Trillings kon ook verlede nag meer as 500 km van Afghanistan, Pakistan en Indië gevoel word. Afghanistan word gereeld deur aardbewings getref – veral in die Hindoe-Koesj-bergreeks. Dié bergreeks is naby die aansluiting van die Eurasiese en Indiese tektoniese plate geleë. Foto’s en video’s wat Woensdag op sosiale media geplaas is, wys erg beskadigde modderhuise in afgeleë landelike gebiede. Daar kan in sommige beeldmateriaal ook gesien word hoe plaaslike inwoners slagoffers in helikopters laai. Bykomende bron: BBC